EFF soek gratis tersiêre opleiding teen Januarie 2016Foto: Argief Die Ekonomiese Vryheidsvegters se studentekorps, EFFSC, het gesê gratis opvoeding moet aan alle Suid-Afrikaners gebied word van graad 1 tot hul eerste graad. Die EFFSC het gesê Blade Nzimande, minister van hoër onderwys se uitlatings Dinsdag oor gratis opleiding vir die arm mense “wat dit verdien”, skep aan Suid-Afrikaanse studente die indruk dat die regering vir hulle omgee. “Gratis opleiding kan nie aan bepalings en voorwaardes onderwerp word nie,” het die EFFSC gesê. “Dit kan definitief ook nie tot ŉ uitverkose groep beperk word nie. Dit maak nie sin dat die minister en die regering hulle sal onderwerp aan gratis opvoeding vir die armes ‘wat dit verdien’ nie. Wat dan van die res? Hoe besluit mens wie verdien om ŉ opvoeding te kry en wie nie?” wou die groep weet. Die EFF-studente sal na verwagting die kwessie weer tydens ŉ beraad opper waar, aldus TimesLive, Nzimande gesê het “die transformasie van tersiêre opleiding sal bespreek word”. Nzimande het gesê die vergadering sal ŉ visie ontwikkel oor hoe universiteite vandag en in die toekoms moet lyk. “Ons is dankbaar om te hoor dat die minister volgende maand ŉ beraad sal hou,” het die EFFSC bygevoeg. “Ons hoop dat studente, die grootste en belangrikste aandeelhouer van hoër onderwys, ŉ groot genoeg platform sal kry om ŉ formidabele bydrae te lewer op alles wat die beraad wil bespreek.” Die studente het aanbeveel dat, indien die minister se toewyding tot gratis opleiding eg is, hy dit reeds in Januarie 2016 moet implementeer. “Hy is nou al ses jaar in sy amp en hy behoort teen hierdie tyd al die stelsels in plek te hê om gratis opleiding beskikbaar te stel.”